Document ID: 32006L0030

DIREKTIVA KOMISIJE 2006/30/ES
z dne 13. marca 2006
o spremembi Prilog k Direktivam Sveta 86/362/EGS, 86/363/EGS in 90/642/EGS glede mejnih vrednosti ostankov benomil skupine
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (1), in zlasti člena 10 Direktive,
ob upoštevanju Direktive Sveta 86/363/EGS z dne 24. julija 1986 o določitvi mejnih vrednosti ostankov pesticidov v in na živilih živalskega izvora (2), in zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (3), in zlasti člena 7 Direktive,
ob upoštevanju naslednjega:
(1)
Pri žitu in proizvodih rastlinskega izvora, vključno s sadjem in zelenjavo, vsebnost ostankov odraža uporabo najmanjših količin pesticidov, potrebnih za učinkovito zaščito rastlin, uporabljenih na tak način, da je vsebnost ostankov najmanjša možna in toksikološko sprejemljiva, ob upoštevanju zlasti varovanja okolja in predvidenega vnosa pri zaužitju hrane. Pri živilih živalskega izvora vsebnost ostankov odraža krmljenje živali z žiti in proizvodi rastlinskega izvora, ki so tretirani s pesticidi, in neposredne posledice morebitne uporabe veterinarskih zdravil. Mejne vrednosti ostankov (MRL) Skupnosti predstavljajo zgornjo mejo vsebnosti takšnih ostankov, za katere se lahko pričakuje, da bodo ugotovljeni v proizvodih, če se je upoštevala dobra kmetijska praksa.
(2)
Mejne vrednosti ostankov pesticidov se nenehno pregledujejo in spreminjajo, tako da se upoštevajo nove informacije in podatki. MRL so določene na spodnji meji analitskega določanja, če registrirana uporaba fitofarmacevtskih sredstev nima za posledico zaznavnih količin ostankov pesticidov v ali na živilu, če ni registriranih uporab, če uporabe, ki so jih države članice registrirale, niso podprte s potrebnimi podatki, ali če uporabe v tretjih državah, zaradi katerih pride do ostankov v ali na živilih, ki lahko gredo v promet na trgu Skupnosti, niso bile podprte s takimi potrebnimi podatki.
(3)
Več držav članic je Komisijo obvestilo o svoji želji po spremembi nacionalnih MRL v skladu s členom 8 Direktive 90/642/EGS zaradi zaskrbljenosti glede vnosa s hrano potrošnikov. Komisiji so bili predloženi predlogi za spremembo MRL Skupnosti.
(4)
Doživljenjska in kratkotrajna izpostavljenost potrošnikov pesticidom iz te direktive z uživanjem živil je bila ponovno proučena in ovrednotena v skladu s postopki in praksami Skupnosti ob upoštevanju smernic, ki jih je objavila Svetovna zdravstvena organizacija (4). Zaradi tega je primerno določiti nove MRL, da bi preprečili nesprejemljivo izpostavljenost potrošnikov.
(5)
Akutna izpostavljenost potrošnikov navedenim pesticidom preko živil, ki lahko vsebujejo ostanke, je bila proučena in ovrednotena v skladu s postopki in praksami Skupnosti ob upoštevanju smernic, ki jih je objavila Svetovna zdravstvena organizacija. Ugotovljeno je, da prisotnost ostankov pesticidov na ali pod novimi mejnimi vrednostmi ostankov ne bo imela akutnih toksičnih učinkov.
(6)
Skupnost se je prek Svetovne zdravstvene organizacije posvetovala s svojimi trgovinskimi partnerji glede novih mejnih vrednosti ostankov in njihove pripombe glede teh vrednosti tudi upoštevala.
(7)
Priloge k Direktivam 86/362/EGS, 86/363/EGS in 90/642/EGS je zato treba ustrezno spremeniti.
(8)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
V Prilogi I k Direktivi 90/642/EGS v kategoriji „2. Zelenjava, sveža ali nekuhana, zamrznjena ali sušena, (iii) Plodovke, (a) Razhudniki“ se med vnosoma „Jajčevci“ in „Drugo“ doda vnos „Bamija“
Člen 2
Del A Priloge II k Direktivi 86/362/EGS se spremeni v skladu s Prilogo I k tej direktivi.
Člen 3
Del B Priloge II k Direktivi 86/363/EGS se spremeni v skladu s Prilogo II k tej direktivi.
Člen 4
Del A Priloge II k Direktivi 90/642/EGS se spremeni v skladu s Prilogo III k tej direktivi.
Člen 5
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 14. Septembra 2006. Komisiji nemudoma predložijo besedilo navedenih predpisov in primerjalno tabelo med navedenimi predpisi in to direktivo.
Te predpise uporabljajo od 15. septembra 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji predložijo besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 6
Ta direktiva začne veljati dvajseti dan po objavi v Uradnem listu Evropske unije.
Člen 7
Ta direktiva je naslovljena na države članice.
V Bruslju, 13. marca 2006

Labels: 0
3
17
20